ขยับเครดิต
นับเป็นข่าวดี เมื่อบริษัท Fitch Ratings (Fitch) หรือฟิทช์ ได้ปรับเพิ่มอันดับความน่าเชื่อถือของตราสารหนี้ระยะยาวสกุลเงินต่างประเทศของรัฐบาล จากระดับ BBB เป็น BBB+ โดยมองที่มีเสถียรภาพ
11 มี.ค. 2556

นับเป็นข่าวดี เมื่อบริษัท Fitch Ratings (Fitch) หรือฟิทช์ ได้ปรับเพิ่มอันดับความน่าเชื่อถือของตราสารหนี้ระยะยาวสกุลเงินต่างประเทศของรัฐบาล จากระดับ BBB เป็น BBB+ โดยมองที่มีเสถียรภาพ 
ฟิทช์ยังได้ยืนยันอันดับความน่าเชื่อถือของตราสารหนี้ระยะยาวสกุลเงินบาทของรัฐบาล ที่ระดับ A โดยมุมมองที่มีเสถียรภาพ พร้อมทั้งปรับเพิ่มอันดับความน่าเชื่อถือของตราสารหนี้ระยะสั้นสกุลเงินต่างประเทศของรัฐบาล จากระดับ F3 เป็น F2 และปรับเพิ่มระดับเพดานอันดับความน่าเชื่อถือของประเทศ จากระดับ BBB+ เป็น A
ทำให้ภาพลักษณ์ของประเทศไทย ทั้งด้านเศรษฐกิจ การเงิน และการเมืองของไทยดีขึ้นในสายตาของต่างประเทศ ที่อยากจะมาติดต่อค้าขายกับไทย 
ผลการขยับเครดิตดังกล่าว ทำให้รัฐบาลและคนไทยอาจกู้เงินในอัตราดอกเบี้ยต่ำกว่าที่เคย และทำให้มีนักลงทุนเข้ามาลงทุนในไทยมากขึ้นทั้งทางตรงและทางอ้อม หลังจากอันดับเครดิตไม่ได้ขยับขึ้นมาหลายปี
ปัจจัยที่ทำให้ฟิทช์เพิ่มอันดับความน่าเชื่อถือให้ไทย เพราะมองว่าเศรษฐกิจมีความยืดหยุ่นจากเหตุการณ์ไม่คาดคิดที่เกิดขึ้นติดต่อกัน รวมถึงเหตุการณ์น้ำท่วมอย่างรุนแรงในไตรมาส 4 ของปี 2554 ดูจากการเติบโตของผลิตภัณฑ์มวลรวมภายในประเทศที่สูงกว่าประเทศที่ได้รับอันดับเครดิต BBB และ A 
อัตราเงินเฟ้ออยู่ในระดับต่ำแค่เลขหลักเดียวนานกว่า 10 ปี ภาคการเงินไทยมีความเข้มแข็งมากเมื่อเทียบกับประเทศในกลุ่มเดียวกัน ซึ่งเป็นจุดแข็งที่ทำให้ไทยได้รับการขยับเครดิต เพราะสินทรัพย์ต่างประเทศของไทยมีสูงถึง 45% ของจีดีพี ทำให้สามารถรองรับผลกระทบต่างๆ ได้มาก